Népújság (Marosvásárhely), 2016. szept. 2.

Az első világháború Erdélyben

Menekülés 1916 őszén

A minap ünnepelték hivatalosan országszerte Románia hadba lépésének századik évfordulóját, amikor szimbolikus akciókkal felidézték a román csapatok Erdélybe vonulását a Kárpátok szorosain és átjáróin keresztül, amit Nagy-Románia megvalósítása érdekében tett első akcióként méltattak.

Az 1916. évi román hadba lépés az 1914-1918 között lezajlott első világháború egyik epizódjaként a magyarság történelmének egyik legtragikusabb következményekkel járó eseménye volt. Erre való tekintettel, a hivatalos rendezvényekkel párhuzamosan, augusztus 28-31-én Marosvásárhelyen és Brassóban főként a magyar fél szemszögéből tárgyalt megemlékező tudományos rendezvényeket is tartottak, amelyeknek tárgya Románia hadba lépése, Erdély hadszíntérré válása volt.

Mivel a rendezvénnyel kapcsolatosan a Népújság augusztus 30-án terjedelmesebb összefoglaló cikkben ismertette a korabeli hadi eseményeket, az alább kezdődő írásunkban a hadszíntérré vált Székelyföld területén élő lakosság megpróbáltatásait fogjuk részletesebben ismertetni.

\*

Bevezetőként röviden megemlítjük, hogy a román betörés hírére 1916. augusztus 28-ra virradóra lázas menekülés indult meg Magyarország belseje felé Erdély keleti és déli vármegyéiből. A hivatalok, bankok értéktárgyaikat, irataikat, a magánosok ingóságaik legértékesebb részét menteni igyekeztek.

A magyar hadvezetőség, tekintettel a határszéleken álló csekély haderőre, a rendszeres, fokozatos visszavonuló védekezést választotta mindaddig, míg a harcterekről kellő számú haderőt átirányíthatnak Erdély védelmére. A lakosság védelmét pedig gyors evakuálással látták biztosíthatónak. Az augusztus közepén létesített menekülési kérdésekkel foglalkozó kormánybiztosság augusztus 29-én, eléggé megkésve, elrendelte 11 vármegye kiürítését, a Maros vonaláig.1 Kijelölték mindenik kiürítendő vármegye lakosságának magyarországi részeken történő elhelyezését.

Az eseményekre fel nem készült, váratlanul értesült lakosság pánikszerűen menekült az ország belseje felé. Az első nap még mehettek vonattal is, azután ki kocsin, ki gyalog indult meg a bizonytalanság felé. Helyben maradtak az elmozdulni nem tudó idősek, a szegények, valamint a románok többsége. Érintettek elsősorban a székely megyék voltak: Csík, Háromszék és Udvarhely megye, valamint Brassó vidéke, de érintett lett Maros-Torda megye is. A menekültek száma az utólagos becslések szerint meghaladta a 200 ezret, de amint majd látni fogjuk, az értékelések közt nagy eltérések vannak.2

Hadüzenet és támadás

A román hadüzenet átadására Bécsben 27-én, vasárnap este került sor, olyan időpontban, amikor még a háborús körülmények okozta viszonylagos éberség ellenére is nehezebben lehetett reagálni, vagyis a legelkésettebb lehetett a reakció.

A hadüzenet átadásával nagyjából egy időben megindult támadásban rohanták le az erdélyi határátkelők állomásait a már azelőtt ott felsorakozott román csapatok. Déli és keleti irányból 16 átkelőnél lépték át egyszerre a határt.

Magyar részről a keleti-déli határt gyakorlatilag csak a csendőrség és elenyészően kisszámú katonaság őrizte. A korábban odavezényelt magyar csapatokat jóval azelőtt áthelyezték az orosz frontra. A túlerővel szemben magyar részről csupán két egység volt felsorakoztatva a meglehetősen elnyúló határ mentén, a 61. m. kir. gyaloghadosztályhoz tartozó 19. gyalogdandár és a 16. hegyidandár. Az előbbi Szabó ezredes parancsnoksága alatt az Úz-Ojtoz-Gyimes vonalat védte, az utóbbi, a Paleta ezredes (később Bernátzky ezredes lett a parancsnok) csapata pedig a Gyergyai-havasok vonalán helyezkedett el.3 A váratlanul támadó túlerővel szemben a védők komolyabb ellenállás nélkül visszavonultak. A Csíki-havasokat átlépő román egységek, mielőtt megszállták a sűrűn lakott Olt és a Maros völgyét, megálltak elfoglalt állásaik megerősítésére, és csak óvatosan nyomultak előre. Ez lehetővé tette, hogy a sok hanyatt-homlok menekülő ember átkeljen a Hargitán és a Görgényi-havasok átjáróin. A Moldva felől benyomuló, Constantin Prezan tábornok parancsnoksága alatt álló északi (IV.) román hadsereg az előnyomulást szeptember 6-án folytatta. Óvatosságból halogatták Csíkszereda elfoglalását, feltételezve, hogy ott nagyobb ellenállásba ütköznek. Mire bekerítették Csík megye székhelyét, a magyar katonai egységek és a lakosság már teljesen kiürítette. A Hargita oldalában védekezésre felállt egységek pedig, feltételezve, hogy a város az ellenség kezére került, ágyúzni kezdték a várost, lerombolva annak jó részét. Komolyabb összetűzésre a vidéken ezenkívül csak Maroshévíznél került sor. De a védekezők itt is kénytelenek voltak a túlerővel szemben meghátrálni, visszavonuláskor pedig felgyújtották a maroshévízi fűrészgyárakat és felrobbantották a hidakat.4 Komoly harcok ugyanakkor Brassó körül folytak.

Afelől, hogy maga a támadás a hadüzenet átadása előtt vagy azután történt, az általunk ismert források nem adnak megnyugtató választ, de némi eltérésekkel egyöntetűen a hadüzenet átadása előtti percekre teszik azt. Tény, hogy augusztus 27-én délelőtt a határátkelőknél még semmi sem utalt az éjszaka folyamán bekövetkező fordulatra. De este 9 és 10 óra között "elszabadult a pokol".

Szádeczky Lajos professzor, az 1916-os hadjárat magyar krónikása szerint a támadás a hadüzenet átadása előtt tíz-tizenöt perccel a teljes fronton, valamennyi szorosban megindult.5 Jancsó Benedek szerint a hadüzenetet este háromnegyed kilenckor adták át, a támadást pedig annak átadása előtt már fél órával megkezdték.6

Az eseményekről igen részletes memoárt közlő Betegh Miklós korabeli menekítésügyi erdélyi kormánybiztos, aki talán a legautentikusabb korabeli forrásnak tekinthető, ekként fogalmaz: "Közben eltelt az idő, vacsorázni mentem, s 9-10 óra között jöttem haza. Felhívtam a brassói határrendőrséget, hogy a kiküldött vonat sorsa felől érdeklődjem [mely a közelgő hadüzenetet megneszelők kérésére a Predealon és a határ innenső oldalán tartózkodó magyar állampolgárok kimenekítéséért, még aznap este hat után indíttatott útra – sz. m.]. Azt jelentették, hogy a vonat kiment, de a predeáli állomásra már nem juthatott be, mert reálőttek. A menekülteknek is csak egy része tudott a romániai hatóságoktól elszabadulni és a nyílt pályán megállott vonatunkra felszállani, a többieket nem engedték el, hanem letartóztatták."7

A kortárs Pilisi Lajos újságíró a még azon évben kiadott riportkönyvében leírta az aznapi hangulatot és a határátkelőknél lefolyt eseményeket. "A románok a hadüzenet éjszakáján a következő védtelen szorosokat szállották meg: a gyimesi, tölgyesi, ojtozi, törcsvári, tömösi, vöröstoronyi és Krassó-Szörényben a vulkáni és a szurduki szorost. A határszélek készületlenségét bizonyítja, hogy a legtöbb helyen még a megrohanás órájában is barátságosan érintkezett a magyar közönség a közéjük rendelt román tisztviselőkkel és katonákkal. Kézdivásárhelyen a román vámtisztek még együtt ozsonnáztak a magyarokkal és éjfél után már megérkezett dr. Betegh Miklós erdélyi kormánybiztos sürgönye, hogy Románia hadat üzent. A hadüzenet estéjén a román vámtisztek tüntetést rendeztek a városháza előtt és meglövöldözték az épület ablakait. A csendőrök harcba keveredtek a támadókkal és rövid félórás tusában el is nyomták a tüntetést. Az orvtámadásnak hat halottja, több sebesültje és négy foglya lett."8

A gyimesi szorosban történtekről Pilisi ezeket írta: "A csíkgyimesi vonal határállomására vasárnap reggel kilenc órakor a Palánknál várt személyvonat helyett sürgöny érkezett. A drótértesítést Borsos Béla határrendőrtiszt vette át, és nyomban elgyalogolt vele a két kilométerre fekvő határkapuhoz. Ott a román határőrök barátságosan fogadták és azzal magyarázták a vonatkésést, hogy egy híd megrongálódott. A délután nyugodtan telt el, sőt este hét órakor megérkezett a személyvonat is. Este kilenckor hirtelen sortűz riasztotta fel Gyimesbükk lakóit. Először mindenki azt hitte, hogy határincidens történt. Borsos Béla határrendőrtiszt és Gödri állomásfőnök a határkapuhoz futottak. Ott a határőrök rájuk kiálltottak: Opreste (Megállj)! És mindjárt tüzelni kezdtek. A két tisztviselő sortűz között futotta meg visszafelé az utat és azonnal fellármázta, talpra állította és még azon éjszakán útnak indította a község menekülő lakosságát."9

"A gyergyóbékási szoros felől este tizenegykor érkezett meg a román hadüzenet híre – tudjuk meg ugyancsak Pilistől – Rüll Gottlieb határrendőrtiszt jelentette telefonon, hogy a románok megtámadták a határt. A megtámadottak megerősítésére Zareczky Jenő főhadnagy sietett elő Tölgyesből, de csapatát már nem tudta a határra vetni, mert a román katonák a gyenge határerők legázolása után Tölgyes felé nyomultak előre."10

Időközben napvilágra kerültek helyi források is, főként egyházi Domus Historiák, amelyekbe a helyi plébánosok leírták az eseményeket. A kilakoltatási parancs ellenére helyben maradt Boér János gyimesbükki plébános többek között a következőket vetette papírra: "A lelkészlak és a kápolna a községen kívül, illetve annak keleti végén, nem az út mellett, hanem a Kontumác patak mellett elrejtve fekszik, ez volt a szerencsém, hogy a románok augusztus 27-én este nem kerestek fel, hanem amint a határszéli kapukon betörtek este 1/2 10 órakor, és a pénzügyőröket elfogták, felfelé tódultak az úton; a kocsmákba, vendéglőkbe, kávéházakba és kereskedésekbe, magánházakba behatoltak enni- inni, rabolni kezdtek egész reggelig. Ez alatt mi is, főleg Boér Krisztina tanítónő, Erzsi testvére és édesanyja az értékesebb tárgyakat összeszedték, kézi táskába tették és menekülni akartak..."11

A borszéki Domus Historiában a következők olvashatók: "Románia, mely időközben a Nagyantanthoz szegődött, 1916. év augusztus hó 28-án váratlanul Erdélynek minden részén betört, melynek mindenkit megrázó és lesújtó eredménye az lett, hogy édes otthonunkból el kellett menekülni. A betörés, mely az egész vonalon furfangos kiszámítással jött létre, mindenütt egy időben, vagyis augusztus hó 27- én este 9 órakor történt."12

A kortárs Raffay Ernő történész szerint is a román hadsereg három hadosztályának katonái már a hadüzenet bécsi átadása előtt este fél kilenckor megrohanták a hágókat és a szorosokat a Kárpátokban, s lelődözték a hadüzenetről mit sem sejtő határrendőröket.13

Amint a fentebbi idézetekből kitűnik, a támadás időpontját illetően az állítások és feltételezések között bizonyos eltérések észlelhetők, többségük a hadüzenet átadása előtti percekre teszi azt, de vannak, akik későbbi percekről beszélnek. Akár megelőzte a támadás a hadüzenetet, akár azzal egy időben indult meg, vagy közvetlenül követte azt, váratlan volta miatt sok, határállomásokon tartózkodó magyar hivatalnok esett annak áldozatául, de voltak áldozatok a civil lakosok közül is.

1 Szádeczky Kardoss Lajos: Az oláhok Erdélybe törése és kiverettetésük. 1916- 1917. I-II. Makkay Zoltán Könyvkiadó, Bp. [1924.], 73.

2 Erdély rövid története. Akadémiai Kiadó, Budapest. 1993, 559.

3 Szádeczky: i. m. 105.

4 Kiritescu, Constantin: Istoria razboiului pentru întregirea României. 1916-1919. II. kiadás I. kötet, Bucuresti, 1925, 256-268.

5 Szádeczky: i. m. 64.

6 Jancsó Benedek: A román irredentista mozgalmak története. Attraktor, Máriabesnyő-Gödöllő. 2004, 400.

7 Betegh Miklós: Erdély a világháborúban, Dicsőszentmárton, 1924, 67.

8 Pilisi Lajos: A megrohant és felszabadított Erdély. Budapest, Athaeneum Irodalmi és Nyomdai Rt., 1916. Újraközölve a Romániai Magyar Szó 1998. november 3-7-i számaiban, majd 2005-ben Budapesten könyv alakban.

9 Uo.

10 Uo.

11 Mihály János: Feljegyzések az 1916. évi román betörésről. Székelyföld, XX. évf. (1916.) 8. sz. 23.

12 Uo. 25.

13 Raffay Ernő: A vajdaságoktól a birodalomig. Az újkori Románia története. Szeged, 1989, 140.

Pál-Antal Sándor

Népújság (Marosvásárhely), 2016. szept. 9.

Az első világháború Erdélyben

Menekülés 1916 őszén

(Folytatás szeptember 2-i lapszámunkból)

Hivatalos intézkedések

Köztudott, hogy a román támadás váratlanul érte a lakosságot. A központi vezetést nem is annyira váratlanul, mint inkább felkészületlenül. A magyar kormány részéről e kérdésben hozott konkrét intézkedések két héttel Románia hadüzenete előttiek, vagyis Románia és az antant közötti titkos szerződés megkötésének idejéből valók. Az is igaz ugyanakkor, hogy Románia ellenségként való háborúba lépésének lehetőségével a magyar rész már a világháború kezdetétől fogva számolt.

A nagyszebeni császári-királyi katonai parancsnokság 1915 júniusában egy titkos átiratban értesítette a menekültügyi kormánybiztos Betegh Miklóst1 egy esetleges lakosság- kitelepítés foganatosításáról a keleti határ mentéről. Ebben tájékoztatta őt az állambiztonsági szempontok ez esetben való alkalmazásáról. Idézünk a titkos átiratból: "Egy román betörés illetőleg felriasztás esetén Erdélynek a Maros mentén és ettől délre eső része ki fog üríttetni, az állami javak elszállíttatni fognak. Hogy az ebből kifolyólag szükségessé váló vasúti szállítmányokról tájékozódás legyen szerezhető, kérem Méltóságodat, hogy minden tekintetbe jövő polgári hatóságot utasítani szíveskedjék, miszerént azok az adandó esetben elküldésre kerülő szállítmányokat mielőbb és állomásonként közvetlenül a kolozsvári vasútvonal parancsnokságnak adják tudtára. A hatóságok utasítandók volnának, hogy a kiürítésnél, különösen ott ahol ez gyorsítva hajtandó végre (tehát a határ közelében) csakis kincstári és különösen fontos küldemények jelentessenek elszállításra, nehogy fontosabb javakat – időhiány vagy más körülmények miatt – kelljen visszahagyni. […] Emellett hangsúlyozni kívánom, hogy nyugtalanságra semmi ok sincsen, azonban minden eshetőséggel számolni kell, és mindent elő kell készíteni, hogy kellemetlen meglepetést ne okozzanak."2 Ezután Tisza István miniszterelnök utasítására Betegh kormánybiztos adatokat gyűjtött a közigazgatási és egyéb hatóságok érték- és pénzkészlete, az ellenség számára értékkel bíró levéltári anyag, múzeumok és egyházak értéktárgyai, a telekkönyvek, valamint a pénzintézetek értékeinek és készpénzének helyzetéről, amelyek elmenekítése a megyei hatóságokra hárul. Az elkészült kimutatás szerint a felbecsült értéktárgyak elszállítására előirányoztak 46 vasúti kocsit, és elszállításukat a berakodási helyekről a császári és királyi központi szállításvezetőség vállalta.

Ezeknek az előzetes intézkedéseknek a foganatosításaként menekítették el 1916 szeptemberében Marosvásárhelyről is a Kultúrpalota festett üvegablakait, a képtár nagy értékű festményeit, a Teleki család nemzetségi levéltárát, a református egyház művészeti és történeti értékeit, valamint a pénzintézetek pénzkészletét.

Nagybaczoni Nagy Vilmos vezérezredes a háború előzményeiről a következőket írta: "Vezetőink már júniusban tudták azt, hogy ha Románia támadni fog, a román csapatokat minden nagyobb ellenállás nélkül talán a Maros vonaláig beengedjük, és mégsem történt tulajdonképpen semmi arra nézve, hogy azokat a javakat is, amelyek feltűnés nélkül biztonságba helyezhetők lettek volna, már előre elszállítsuk. […] A veszélyeztetett területek kiürítésére vonatkozó előkészületek katonai részről csak abból állottak, hogy a nagyszebeni katonai parancsnokság augusztus elején kiadott »Riadó intézkedéseivel« tett bizonyos előkészületeket egy váratlan román támadás esetére. Augusztus 6-án elrendelte ugyanis, hogy a Maroson inneni terület és Beszterce vidéke ellenséges támadás esetén kiürítendő. A tulajdonképpeni kiürítési intézkedéseket azonban az 1. hadsereg-parancsnokság csak augusztus 25-én adta ki, amely természetesen már elkésett."3

A m. kir. belügyminiszter 1916. augusztus 15-én, "a lakosságnak veszélyeztetett vidékről való eltávozása esetén szükséges intézkedések megtétele" érdekében szigorúan bizalmas körlevelet küldött Csík, Háromszék, Brassó, Fogaras, Szeben, Hunyad, Krassó- Szörény, Beszterce-Naszód, Máramaros, Maros-Torda, Szolnok-Doboka, Udvarhely, Torda-Aranyos, Nagy-Küküllő, Kis- Küküllő, Alsó-Fehér, Kolozs, Szatmár és Arad vármegye, továbbá Marosvásárhely törvényhatósági jogú sz. kir. város főispánjának. A 4340. res. számot viselő belügyminiszteri körlevél bevezetőjében óvatosan utal az esetleges ellenséges betörésre, majd vázolja a menekülés szervezése során követendő eljárásokat. "A hadműveletek jelenlegi alakulása folytán – szól az utasítás – az ország határainak ellenséges betörés ellen való megvédése biztosítottnak látszik. Mégis el kell készülnünk minden eshetőségre, nehogy a harctéri eseményekben bekövetkezhető váratlan fordulat a lakosságot és a hatóságokat meglepetésszerűen érje és óvatosságból jó előre meg kell tennünk mindazokat az előkészítő intézkedéseket, melyek az ellenség betörése esetén a menekülni kívánó lakosok és értékesebb ingó vagyonuk lehető gyors elszállítását biztosíthatják."4

A továbbiakban, a tapasztalatra utalva, arra inti a főispánokat, hogy ott, ahol a lakosság helyben maradt és a vagyon kevesebb kárt szenvedett, menekülésre ne biztassák őket, de meg se akadályozzák abban. Előírta, hogy a vagyonosabbak, akik utazási költségeiket fedezni tudják és életfenntartásukat is biztosítják, szabadon utazhatnak az ország belseje fele; a rászorulókat a szomszéd törvényhatóságokba kell irányítani; ha a katonai érdek úgy kívánja, akkor tovább kell küldeni őket az ország belseje felé. A vasúton való elszállításról az illetékes katonai vonalparancsnokság gondoskodik. A közutakon gyalog és szekéren menekülőket irányítani kell minden út igénybevételével úgy, hogy ezáltal a katonai szállítások és felvonulások ne akadályoztassanak. A lakosság vigyen magával egypár napra való élelmet. Az elszállásolásnál biztosítani kell az élelmezést. A családoknál való beszállásoláson kívül az elhelyezésre felhasználhatók az üresen álló épületek, gyárak és iskolák, ugyanakkor foganatosítani kell a szükséges egészségügyi intézkedéseket is.

Az utasítás kitért a menekültek tevékenységének a megszervezésére is. Előírta, hogy azok lehetőleg maguk közül válasszanak bizalmi embereket, akik a felmerülő kérdéseket és panaszokat közvetítsék a hatóság felé. A hatóságnak kötelessége a menekültek megvédése a szorult helyzetüket kihasználó lelketlen nyerészkedőkkel szemben is. Munkaalkalmak teremtését ajánlja a menekülők számára, ami támogatásuk leghelyesebb és legértékesebb módja. Ahol a befogadók a menekültek ellátásáról gondoskodni nem tudnak, ott az ellátás biztosítása érdekében napi egy korona támogatást helyez kilátásba fejenként a belügyi tárca terhére. Megvonja viszont a támogatást azoktól, akik létfenntartásukról gondoskodni képesek és azoktól is, akik nem a veszélyeztetett vidékről valók.

Kijelölték a menekülőket befogadó területeket is. A máramarosi lakosság számára Szatmár megyét, a csíkiaknak Maros-Torda és Udvarhely megyéket és Marosvásárhely várost, a háromszékieknek Udvarhely megyét, a Brassó megyeieknek Nagy- és Kis-Küküllő megyéket, a fogarasiaknak Nagy-Küküllő megyét, a Szeben megyeieknek Nagy-Küküllő és Alsó-Fehér megyét, a hunyadiaknak Torda-Aranyos és Arad megyéket, Krassó- Szörénynek Arad megyét, Beszterce-Naszódnak pedig Szolnok-Doboka és Kolozs megyéket. Az állatállomány biztonságba helyezéséről a földművelésügyi miniszter volt hivatott intézkedni.

Az utasítás záró része megnyugtató szavakkal szól a címzettekhez, elkerülendő a lakosság pánikba esését: "Midőn a fenntiekről Méltóságodat bizalmasan értesítem, nem mulasztom el újból hangsúlyozni azt, hogy a jelenlegi helyzet komoly aggodalomra nem ad okot, és a határok ellenséges betörés ellen való megvédése biztosítottnak látszik, csak a legszükségesebb előkészítő intézkedéseket és megbeszéléseket minden feltűnés nélkül és titoktartás mellett oly módon szíveskedjék megtenni, hogy azok által a lakosságban nyugtalanság és riadalom ne keletkezzék."5

Még ugyanaznap a 4350. res. szám alatt, az előbbi kiegészítéseként, egy újabb szigorúan bizalmas körlevelet küldött a belügyminiszter a főispánokhoz. Ez már a katonai érdekeket szem előtt tartó intézkedéseket tartalmazta. "A lakosságnak a netáni ellenséges betörés esetén veszélyeztetett vidékről való eltávolítása vagy menekülése esetén […] – olvasható az utasításban – a hadvezetés súlyt helyez arra, hogy mind- azok a férfiak 17–55 éves korig, akik nem teljesen munkaképtelenek, feltétlenül a mögöttes országrészekben helyeztessenek el, hogy szükség esetén hadiszolgálatra igénybe vehetők legyenek és az ellenség hatalmába ne kerülhessenek. Ez okból a lakosság távozásánál különös gondot kell arra fordítani, hogy az esetleg visszamaradó lakosság között a jelzett korban levő férfiak ne maradjanak, továbbá arra, hogy azon a helyen, ahova menekülés vagy kiürítés esetén szállíttatnak, az elhelyezés megtörténte után a hatóság által azonnal számba vétessenek."6

Ez a menekítési és elszállásolási terv a hadi helyzet változásával többször is módosult, hiszen időközben az útra kelt határ menti lakosságot nyugatabbra kellett irányítani, akikhez újabb területek lakosságát is menekíteni kellett (Udvarhely vidéke, Maros-Torda keleti része stb.)

A rendeleteket a címzettek két-három nap után kapták kézhez, majd értesítették az alispánokat és a főszolgabírókat azok tartalmáról. Maros-Torda megye főispánjához augusztus 18-án érkeztek a leiratok, aki másnap, 19- én szóban, majd 20-án írásban közölte tartalmukat az alispánnal és a hat főszolgabíróval.7 A helyi hatóságok be is tartották az utasításokat. A várható eseményekről a lakosságot nem értesítették és fel sem készítették.

Sőt, az egyre erőteljesebben megnyilvánuló aggályokat hivatalos rendeletekkel igyekeztek eloszlatni és a nyugalmat fenntartani. Az egyik ilyen lakosságmegnyugtató intézkedésről a gyergyószentmiklósi egyházi Domus Historiából értesülünk, amelyben a következők olvashatók:   
"Augusztus havában egy hadosztály jött valahonnét, valamelyik fronton Gyergyóba is. Azt mondták, hogy tüntető sereg Románia ellen, hogy vegyék észre, hogy ezen keleti határon is van sereg. Augusztus 18-án nagy tábori mise volt a Szárhegy felőli réten. Szent mise után […] a tábornok azt mind hirdette a papoknak, hogy nyugtassák meg a népet, nincs veszély. Ezen kívül a hatóságok is felszólították a papságot a nép megnyugtatására a szószékről. Meg is tettük. Ezt a menekülő nép a szemünkre is vetette. De igazságtalanság volt, mert nekünk kötelességünket teljesíteni kellett." 8

A fennebbihez hasonló hírről értesülünk Gyergyóalfalu Domus Historiájából is: "Augusztus 18-a volt. Kora reggel. […] A tábori misénél Magyar és német beszédet tartottam (mármint a plébános). Az utóbbi rövid volt. Az osztrák kapitány toasztjában csak úgy pattogott a Romániával szemben biztonságot hirdető tűz. Reminiscor. Igen, emlékezem, augusztus 27-e volt, vasárnap. A prédikáció is a keringő rossz hírekkel szemben, mint előbb, most is megnyugtatót mondott, hogy a nép lelke idő előtt fel ne riadjon. Jöttek az újságok is. Velük együtt ütöttük [szóban – a szerző megj.] 27-én este többen az oláhokat a kaszinóban is. Az egész határ mentén semmi katonaság nem volt, legfennebb ez az árva zászlóalj. Lehetetlennek tartottuk ezt a védelmet, ha komoly veszély volna. Így vélte mindenki."9

A hadüzenet tudomásul vétele után, még 1916. augusztus 27-én éjjel elrendelték a határ menti vármegyék hivatalainak, az állományoknak és rendkívül értékes javaknak az ország belsejébe való menekítését. A hadvezetőség, tekintettel a határszéleken álló csekély haderőre, a rendszeres, fokozatosan visszavonuló, az ellenség előrenyomulását késleltető védekezést határozta el, mindaddig, míg a harcterekről kellő számú haderőt vonhat el Erdély védelmére. A késleltetés a hadműveleti rendelkezések szerint vasúti és közúti műtárgyak (hidak, völgygátak stb.) felrobbantását, a hegyi öszvérutak, szekérutak eltorlaszolását jelentette, és visszavonulóban az ellenséget rajtaütésekkel kellett gyengíteni. Csatározást vállalni semmiképpen nem lehetett, ehhez nem volt erő. Ennek a taktikának volt az "eredménye" a Gyimes-völgyön keresztül Moldvába vivő vasútvonalnak a lóvészi részén lévő viadukt felrobbantása, de Csíkszereda romhalmazzá lövése is.

Ugyanakkor az előre tervezett, hadi érdekekre való tekintettel lakhelyük elhagyására kötelezték a 15-57 év közötti férfilakosságot is. Ez az akció végeredményben pánikszerű meneküléshez vezetett. Egyrészt, mert a megrémült lakosság spontánul is menekülni igyekezett, másrészt pedig kényszerből indult útra, hiszen a határ menti falvakban szinte mindenütt elrendelték a települések teljes kiürítését, hadszíntérnek nyilvánítva a vidéket.

1 Betegh Miklóst, Torda-Aranyos megye főispánját még 1914-ben a hadüzenet után (július 28.) kinevezték a XII. hadtest, azaz a történelmi Erdély területére kormánybiztosnak. 1916 májusában felmentették két másik kormánybiztos társával együtt ezen feladat végzésétől, mivel 1915 nyarán, a gorlice-tarnowi előnyomulással a keleti front eltávolodott az országhatártól. 1916. augusztus 7. táján, egy időben Arz tábornok kinevezésével az 1. (erdélyi) cs. és kir. hadsereg élére, ismét kinevezik a XII. hadtest és a VII. hadtest (Bánát) területének kormánybiztosává.

2 Veres Emese-Gyöngyvér: "Mikor Oláhország hadat izene." A barcasági csángók kálváriája. Barca Kiadó, Budapest, 2008, 13–14. o.

3 Nagy Vilmos: A Románia elleni hadjárat. I. kötet. ERDÉLY. Második, bővített kiadás. M. Kir. Honvédelmi Minisztérium kiadása. é. n. 71. o.

4 Maros Megyei Nemzeti Levéltár, Maros megye lt, Főispáni iratok, 129. res. /1916. sz. Közölte: Veres Emese-Gyöngyvér: i.m. 430–433. o.

5 Uo.

6 MmNL, Maros megye lt, Főispáni iratok, 130. res. /1916. sz. Közölte: Veres Emese-Gyöngyvér: i.m. 433. o.

7 Uo.

8 Lásd: Garda Dezső: Az 1916. augusztus 27-i román katonai támadás és Gyergyó. Székelyföld, 2016, 8. sz., 42. o. Megjegyzendő: augusztus 18-a Ferenc József császár és magyar király születésnapja volt, amit országszerte megünnepeltek.

9 Uo. 44-45.

Pál-Antal Sándor

Népújság (Marosvásárhely), 2016. szept. 16.

Az első világháború Erdélyben

Menekülés 1916 őszén

(Folytatás szeptember 9-i lapszámunkból)

Földindulás…

A menekülés előzményeként vessünk pillantást egy korabeli marosvásárhelyi tudósításra. A Székely Napló 1916. augusztus 28-i, vasárnapi száma történelminek tekinthető, ekkor ugyanis egyszerre két jelképes, egymásnak ellentmondó tényről tudósít a lap. Az egyik az erdélyi képviselők előző heti fővárosban tett útjáról, a másik a román hadüzenetről szól. A vezércikk szerint a képviselők Tisza István miniszterelnök megnyugtató üzenetével érkeztek haza. Az Erdély védelméről szóló tudósítás szerint a fővárosban tájékozódtak képviselőink – akiket Bethlen István mezősámsondi birtokos vezetett – a hadi helyzetről. Az újságcikk erről az alábbiakat írja: "[…] teljesen megnyugtató felvilágosításokat adott a román kérdést és Erdély szerepét illetőleg. A miniszterelnök hosszabb ideig tartó bizalmas felvilágosításai annyira hatottak az erdélyi képviselőkre, hogy nem csak a legnagyobb nyugalommal távoztak […], mi több, elálltak interpellációjuk felolvasásától a Házban." A nyugalomra biztató tudósítás mellett a megnyugtató szavak cáfolatát is közli a lap ugyanazon az oldalon A román hadüzenet után címmel. Ebben, a miniszterelnöki megnyugtatás cáfolataként, már lelkesítően szól az olvasókhoz a háborúról: "Erdély ormain nem katonákat, nem hősöket, de tigriseket talál a reánk uszított új ellenség, mely véres fejjel fog visszahullani védelmeink ércfaláról és most mi mondjuk a poklok fenekére küldött Kitchenerrel: most kezdődik a mi háborúnk. […] A mi háborúnk győzelmes kimenetelének, az új ellenség megszégyenítésének biztos záloga az a nyugalom, mely itt, a határszéli Marosvásárhelyen a román hadüzenet hírét fogadta, s amely egy percig se válhat kishitű ijedtséggé, csak harcra kész lelkesedéssé, mindnyájunkat Erdély védelmére hívó, nemes dacú tűzzé".

A határ menti lakosság a béke utolsó napjáig élte a maga megszokott életét. Nem sokat tudott a fejleményekről – főként falun –, a rá váró kálváriáról. Ha tudott is, biztonságban érezte magát. Mozgósításra és menekülésre nem készült. De a kósza hírek terjedését nem lehetett megakadályozni. A nyugtalanság több helyen is felütötte a fejét. Maroshévízről a járási főszolgabíró 1916. augusztus 22- én arról számol be a főispánnak, hogy az utazási igazolványokat kérők száma hirtelen megnőtt. "Kutatva a nyugtalanság okát – írja – arra jöttem rá, hogy az alsóbb néposztály, különösön a Máramarosból ide özönlött zsidók, látva azt, hogy a község értelmisége, az intelligens elem csomagol és ingóságait küldi az ország belsejébe, ebből a maga kötelességére következtet, és szintén igyekszik, amit lehet megmenteni. E semmiképpen kellően el nem ítélhető rossz példával szemben, amit sajnos épp azok adnak, akiknek az ellenkezőjét kellene tenniök, és akik után a nép elindul, hiába való minden ékesszólás és erély. Ezek folytán tisztelettel kérem Méltóságodnak további intézkedését."1

De nézzük az első órák határ menti eseményeit. A borszéki Domus Historia arról számol be, hogy az ott állomásozó katonaság már az éjféli órákban hírül vette a román betörést, "s ők felkészülve gazdasági, élelmi tárgyaikkal el is indultak, csak a rendes katonaság – amely indulásra készen állt – maradt vissza, a lakosság hivatalosan reggel szentmise után 9 óra tájban értesíttetett azon szigorú meghagyással, hogy egy óra alatt a községből mindenki távozzék, mivel a románok betörtek, és már Tölgyesen, Bélboron vannak, s minden percben itt lehetnek."2

Csíkmadarasról is hasonlóképpen értesülünk: "1916. augusztus 27-én, mely vasárnap vala, – írta Balló János esperes- plébános – még elvégeztük a vasárnapi istentiszteletet, csendesen le is feküdtünk, de már virradóra hajnali két órakor fellármáztak, hogy a románok betörtek a határon, és menekülni kell. Irtózatos zűrzavar keletkezett. Mindenki szedte össze a legszükségesebbnek ítélt tárgyait, s rakta szekérre. Az állatokat felhajtották a Fejedelemkertbe3, de nemsokára gazdátlanul sírtak-bőgtek a község között. Már de. 11–12 óra között megindultak a tarka-barka lepedők, csergék és más terítőkbe borított s minden szükséggel megrakott szekerek, melyeknek tetejében síró asszonyok, gyermekek és öregek ültek, s úgy néztek ki, mint Jeremiás Jeruzsálem romjain. Délután már alig lehetett járni a sok szekér között egész estefeléig, a mikorra már a falu nagy része elhagyta volt a falut".4

Csíkdelnén a hatóság felkérésére augusztus 28-án a plébánosnak még arról kellett prédikálni, hogy "aki a menekülést hirdeti, el fog kárhozni". De másnap már menekülni kellett. "Hajnalban kidobolták a menekülést. Csak fel kell menni a Hargitába! Iszonyú sírás-rívás, kétségbeesés, bizonytalanság, fejvesztettség. Menekülni kellett biztosan. Kezdődött a nagy pakolás, csomagolás, ki lószekéren, ki marhaszekéren, ki gyalog, ki hogy tudott. Megindult az első szekér után a sok száz, sőt sok ezer."5

Gyergyószentmiklós megindulásáról Mihály József rendőrkapitány 1916. szeptember 27-i részletes beszámolója és a város Domus Historiája is tájékoztat. "Gyergyószentmiklós város területén a román hadüzenet augusztus 27-én – vasárnap – az éjjeli órákban jutott nyilvánosságra – írja Mihály. – A hír vétele lakosságunk körében egyelőre nem idézett elő nagyobb izgalmat, mert vidékünknek természeti fekvése és július óta Gyergyóba felvonult katonaság fokozta bizalmunkat aziránt, hogy Románia felől a veszély nem következhetik be meglepetésszerűen. Feltevésünkben azonban szomorú csalódás ért, amennyiben hétfőn – augusztus 28-án – reggel 8 órakor a városunkban székelő császári királyi 61-ik gyalog hadosztály parancsnoksága kiadta rendelkezését a váro-sunk azonnali kiürítésére. A rendelet a város területén kihirdettetett, amire a lakosság fejét veszítve pánikszerűen kezdett menekülni. A keletkezett zűr-zavart leírni képtelen vagyok."6

Ugyancsak Mihály József írja, hogy a menekülők számára vonat csak augusztus 29-ig állt rendelkezésre. Az utolsó szerelvény Gyergyószentmiklósról aznap este 7 óra tájban futott ki. Ezután a hadvezetőség a vasúti berendezéseket megsemmisítette, és a szénkészletet felgyújtotta.7

A gyergyóalfalvi Domus Historia a következőképpen emlékezik: "Augusztus 28-a volt. A lakosság éppen akkor szedte fel magát jóformán az éjszakai alvásból. Semmit sem sejtett. Nyugodt volt egészen.[…] Aztán jött egyszer mégis egy rémséges hír. Összekavart mindent. Az emberek lelkére sújtott kegyetlenül. Ömlött a könny az arcok simaságán épp úgy, mint annak ráncain. Jajgatott mindenki. Futott, szaladott, csomagolt, rejtett, temetett, vitelre készített úgy, amit e sohasem érzett, kiszabott percekben éppen csak lehetett. […] Mi itt Alfaluban a rémhírt napfeljöttekor vettük kézhez […] A hír megrémített mindenkit. Azt az óriási felfordulást, felsírást, amely betöltötte a község ellepett utcáit, nem lehet leírni. A kocsmagőzös elöljáróság cselekvésre képtelen volt. Futott, szaladt mindenki. Pakolt, ásott, rejtett mindenki, amit csak lehetett. Már délelőtt telni kezdett a nagyút".8

A román csapatok előnyomulásával egyre nőtt a kiürített terület, és szaporodott a menekülésre kényszerült falvak száma. Tekerőpatakon augusztus 28-án reggel "az elöljáróság kidoboltatta, hogy 24 óra alatt meneküljön mindenki. Marhákról és sertésekről gondoskodni fog, azokat hajtatja pásztorokkal, és Udvarhelyt a hadvezetőségnek beadja".9

Gyergyóújfaluban augusztus 27-én a község elöljárósága még kihirdette, hogy "Jaj annak, aki rémhíreket terjeszt". De másnap reggel 6 órakor az ott állomásozó katonaság elhagyta a falut, az elöljáróság pedig kikiabáltatta, hogy "Fusson mindenki merre lát, gyünnek az oláhok!". A következő napokban a falubeliek egy része elhagyta a települést, nagyobb része nem ment tovább, meghúzódott a falu erdei helyein.10

Kilyénfalván is hasonló események történtek: "Hajnali három órakor – olvasható a Domus Historiában – felköltött Balla Teréza szolgálóm: A hadnagy úr azt üzeni, hogy keljen föl, mert Románia megüzente a háborút. Az egész falu mozgott. A katonák már 7 órakor Várhegy felé elvonultak. Nekünk pedig jött a rendelet, hogy délután 4 óráig minden 17–56 éves férfi meneküljön. Kinek fogata van azzal, kinek nincs, gyalog, mert Brassónál már elvágták a románok a vasutat. Irány Székelyudvarhely! Hadikölcsönre a székelység összes vagyonát feláldozta, férfijait odaadta, most szánalom nézni a sok asszony és apró gyermek hurcolkodását".11

Az Udvarhely megyei szentegyháziak a csíki menekültek útvonalába estek. Ahogy közeledett az ellenség, úgy fokozódott a menekülés-maradás dilemmája. "A falu egy részét az otthon szeretete visszatartja – értesít a helység Domus Historiája –, fáradságos munkája gyümölcsét nem akarja itt hagyni, megöleli kapufáját, az ölelés erős, nem engedi távozni. A falu más része sírva búcsúzik a családi tűzhelytől, könnyes szemmel tekint vissza még a Cekend-tetőről a Hargita tövére. Az egyre közelebbi ágyúszó, a "hősies" (ne hidd, kedves olvasó) csapatok szaladása mondja: itt a veszedelem, meneküljön, aki akar.

A Homoród völgyéből 2–3 nap múlva visszatérnek sokan, azonban a reménység mécse utolsót pislog: utóvédek jelentik, hogy az ellenség a Nagyerdő tövében tanyáz. Tapogatózva, félve ólálkodik előre. Falunktól 10–250 lépés távolságban halad a lövőárok, egy zászlóalj katonaság (népfelkelő) két rozoga ágyúval áll ellen. Közel két hétig bujkáltak az ellenséges csapatok, míg a Csereoldalból be mertek a faluba jönni. A templom tüzérségi megfigyelőhely, a falu tűzvonalba esik. A szerencsétlenséget fokozza a tömör építkezés, az épületek fenyőanyagának gyúlékonysága. Az ellenség gyújtógránáttal lő, tűz üt ki, a templom környéke, a Csíki út mentén, az északkeleti oldalon lángba borulnak az épületek. Az egyházi gazdasági épületek is elhamvadnak. A tűz a közkerteken a kapu felé jön, csak a II. vert lábon (kaputól számítva) törik meg, az átjáró kapunyílás állja útját. A templom szentélyéből 3 ablakot s a szentély támasztó oszlopát 2 gránát találja, a kántori ház sarkát, a papi sütőház alját kisebb kaliberű gránát üti át. 84 gazda részben vagy egészben leégett. Az elmenekültek nélkülözés, fáradtság közepette vándorolnak a hatóságok által kijelölt vidék (Heves megye, Jász-Nagykun-Szolnok megye, többen a Dunántúl) felé".12

Homoródkarácsonfalvára "szeptember 14-én érkeztek meg a testvérek. Ekkorra már üres volt a falu, mert augusztus 30-án kiadták a rendeletet, hogy mindenki, különösen a katonakötelesek meneküljenek. Ment is mindenki, aki csak mehetett. A csordákat hazacsapták az erdőről, mezőről. Mindenki befogta a befogható marháját, a többit gyalogszeresleg riasztották utána. Amit nem vihettek, azt elcsapták. Sertésnek, majorságnak vizet mertek, gabonát hintettek ki, s ha maradt hátra ismerős, arra bízták, ha nem a jó Istenre. Némelyek a házat bezárták, mások mindent nyitva hagytak, mert úgy mondták, akkor az ellenség nem töri fel."13

A Maros-Torda megye keleti részén fekvő Szovátán: "Szeptember elseje hajnalán heves dobszó riasztotta a lakosokat. Reggel 6 órára gyűlésbe hívtak mindenkit a faluháza előtti térre. Kihirdették a román hadsereg közeledésének hírét. Délután 4 órakor érkezett a községházára a menekülést elrendelő parancs, amelyet 6 órakor olvastak fel az összegyűlteknek. Az okirat szerint szeptember 3-án reggel 8 órára ki kellett üríteni a falut. Kötelező volt elmenekülni minden 15 évnél nagyobb munkabíró férfinak és fiatal nőnek. A nagyon öregek, betegek, gyerekek otthon maradhattak, […] de nem tanácsos, mert nem lehet tudni mi a jövendő".14 A rendelet kihirdetését elkeseredés, tanácstalanság követte. Az asszonyok sírtak, a férfiak szitkozódtak. Másnap a zsúfolásig megtelt templomban készültek fel lelkileg a menekülésre, az éjszaka folyamán meggyóntak, majd másnap délelőtt 10 órakor elindultak. A gabonakészletet vasúton szállították (keskeny nyomtávú helyi vasút kötötte össze Szovátát Marosvásárhellyel). A marhaállományt fogadott hajcsárok kísérték Marosvásárhelyre, ahol a katonaság felvásárolta azokat. A szekéren menekülők számára a Maros-vonaltól északra fekvő Mezőbándot jelölték ki állomáshelyül. Kinek nem volt szekere, a menekülőket szállító vonaton Szabolcs megyébe utazhatott.

És a tragikus útra kelés sorát még számos eset illusztrálhatja. Az útra keléssel kapcsolatosan csak megemlítjük még, hogy a mintegy tizenegyezer főt számláló Sepsiszentgyörgyön ötszáznyolcvanhárman maradtak vissza;15 a rommá lőtt Csíkszeredában 11- en stb. Az is tény azonban, hogy nem mindenki hagyta el otthonát, vagy rövidesen visszatért, főként azok, akik a közeli erdőkben kerestek menedéket. Voltak olyan települések is, főként a közlekedési utaktól távolabb eső részeken, ahol helyben maradtak. Így pl. a Sepsi Református Egyházmegyéhez tartozó harminckilenc település közül hat helységbe a menekülők nagy többsége még a megszállás alatt visszatért, és háromból kevesen indultak útra.16

A helyi románságnak volt a legkevesebb oka a behatoló hadsereg elől menekülni, többségük otthon maradt. A szülőhelyétől ténylegesen távolra, más megyébe menekülteket a befogadó hatóságok már szeptember 7-étől regisztrálták. Az 1917. májusi nyilvántartás alapján végzett összegzés szerint legtöbben Brassó megyéből távoztak lakhelyükről (30%), legkevesebben (3,5%) Fogaras megyéből. A nyilvántartás azonban csak hozzávetőleges, hiszen sokan nem regisztráltatták magukat.

1 MmNL, Maros megye lt, Főispáni iratok, 130. res. /1916. sz.

2 Mihály János: i. m., 25.

3 A falutól 3 km-re nyugatra, a Hargita lábánál fekvő nagykiterjedésű rét és legelő.

4 Pál-Antal Sándor: A csíkiak viszontagságai 1916-ban. In: Uő: A Székelyföld és városai. Mentor Kiadó, Marosvásárhely, 2003, 201.

5 Mihály János: i. m. 27.

6 Mvhely város lt., Főispáni iratok, 3246/1916., 1. Közli: Pál-Antal: i. m. 209.

7 Uo. 1-2.

8 Pál-Antal: i. m. 203.

9 Garda Dezső: Az 1916. augusztus 27-i román katonai támadás és Gyergyó. Székelyföld, 2016, 8. sz., 49.

10 Uo. 48.

11 Uo. 55.

12 Ábrám Zoltán: Szentegyháza. Juventus Kiadó, Marosvásárhely, [1998], 59-60; Pál- Antal: i. m. 205-206.

13 Mihály János: i. m. 32.

14 Fekete Árpád–Józsa András–Szőke András–Zepeczáner Jenő: Szováta. 1578 – 1989. Székelyudvarhely, 1998., 106.

15 Nagy Szabolcs: Az 1916-os román megszállás egy sepsiszentgyörgyi patikus szemével. In: Acta Siculica, Sepsiszentgyörgy, 2011, 312.

16 Uo.

Pál-Antal Sándor

Népújság (Marosvásárhely), 2016. szept. 23.

Az első világháború Erdélyben

Menekülés 1916 őszén

(Folytatás szeptember 16-i lapszámunkból)

A hosszú, gyötrelmes vándorlás

A kiürítési rendelet közzététele utáni két napon a menekültek vonattal is utazhattak. Brassóból augusztus 28-án két, menekülteket szállító, 80-80 kocsiból álló szerelvény indult, több ezer embert szállítva egyszerre. Az első két nap néhány vonatszerelvény indult máshonnan is, Sepsiszentgyörgyről, Csíkszeredából, Gyergyószentmiklósról. De a többség szekérrel vagy gyalog kelt útra, és több napba került, míg a belsőbb részekbe – Marosvásárhelyre, Dicsőszentmártonba – eljutottak.

A nem vonattal menekülők tömege már az első órákban ellepte a nyugati, északnyugati irányú utakat. Az emberek természetesen minél több ingóságukat szerették volna magukkal vinni, háziállataikat is értve ezalatt, melyek csak nehezítették a menekülést, még nagyobb torlódást okoztak az utakon. A szekeres és gyalogkaravánok meg-megálltak egy-egy falu vagy város határán, s mint a vándorló nomádok, éltek hol a maguk készletéből, hol könyöradományból. A továbbiakban a jószág ellátása is nagy nehézségeket okozott, így nagyon sokan kényszerültek útjuk során jóval áron alul eltékozolni takarmány nélkül maradt állataikat, főként a vonattal továbbutazók.

A brassóiak és háromszékiek fő útvonala Segesvár felé irányult, Alcsík és Felcsík alsó részének falvai a Csíkszereda-Székelyudvarhely úton, a Hargitán keresztül, az ún. Tolvajoson és a Mitácson át indultak nyugat felé. A Csíkszeredát Székelyudvarhellyel összekötő országutat pillanatok alatt ellepte a menekülők áradata. A Felcsík felső részét képező "hatközség" és a Gyergyói-medence felső részének falvai a két medence vízválasztóján át, a Libán tetejéről Zetelakán keresztül ereszkedtek le Udvarhely megyébe. Gyergyó többsége a Bucsinon keresztül menekült, és első megállója Parajd volt. Parajdról a tömeg egy része a Nyárádmentén Marosvásárhelyre, másik része meg Balavásár felé tartott, ahonnan a csendőrség, a már meglepett Marosvásárhelyt kímélve, Dicsőszent-mártonba irányított mindenkit.

A szenvedéssel tele, gyötrelmes menetelés számos epizódja ismert. Egynéhányat felidézünk mi is. A csíkmadarasi Balló János esperes-plébános többek között minderről így emlékezik: "A nép más része az erdő felé vette az útját, s így estére majdnem üresen maradt a [falu]. Balló János esperes-plébános utasította, irányította a népet, s mikor estére jutott az idő, Mihály Elek tanítóval összejárta az üresen maradt hitközséget. Rém-rémes volt látni és hallani az ide oda vánszorgó és síró-bőgő állatokat, melyek keresték és várták az otthonukat. Jártunk, jöttünk s mentünk egész éjjel. Úgy 9-10 óra között megvillant keleten valami, s ekkor vetették fel a karakói hidat.1 Balló plébános hajnalban augusztus 29-én még végigjárta egyszer a községet. Ezután talán negyedszer vagy ötödször, s alig látott egy- két kapu előtt sírdogáló öreget. A csendőrség sem tudván semmi bizonyost, sem telefon összeköttetés nem lévén, Balló plébános is 29-én virradatkor befogá két szürke lovát, összepakolt, egyházi számadás-, anya- és családkönyveket, kelyheket, kötvényeket, szóval minden legszükségesebb irat és tárgyakat, egy kis ruha és fehérneművel, s még kevesebb ételneművel megindult Gyergyó felé menekülni, önmaga hajtván a szekér tetejéről, hol még árva leánykát, a háromszéki hatolykai Bakk Kiss Máriát is vitte magával.

Egymást érték a szekerek a köztük hajtott állatokkal, itt-ott összetorlódva, hol egy-egy kis lárma fejlődött ki. Nagy bajjal kijutottunk a Libán tetőre, hol már százával állott a szekér, itt-ott kikötve. Az emberek gondolkoztak a tennivalóról. Itt ültünk 2–3 napig, amikor biztos hírt kaptunk arról, hogy a románok már benn vannak Csíkban. Az emberek egy része elindult Zetelakán keresztül Udvarhelynek, a más része az erdőn keresztül vissza Madarasra, s így sokan visszatértek a hitközségbe, kiket még szaporított azoknak a száma, kik az erdőre menekültek volt, […] Balló plébános Kolozsvár, Debrecen, Nyíregyháza, Kiskörén (Heves megye) hányódott 1916. december 12-ig, ahol itt-ott találta híveit szórványosan".2

A gyergyóalfalvi plébános soraiból ezeket olvashatjuk: "Kedden (vagyis augusztus 29-én) délelőtt az elöljáróság is elment. Nagyon gyengén állottak helyt másnap is. Követte a vármegyei közigazgatást, amely az egész megyét hoppon hagyta. Hatósági közeg, mely irányított volna, nem volt. A szegény nép keserűségének tengerében oda volt dobva. A menekülő nagy tömegnek más vigasza nem volt, mint az alfalvi nagyharang, melyet reggel is, délben is, este is harangozó, sekrestyés hiányában én [Salati Ferenc plébános – sz. m.] húztam meg nap-nap után. Húztam azért, hogy ennek a nagy tömegnek legalább így vigasztalására lehessek, hiszen másképp úgy se tudtam: omnibus omnia fieri. Az óriási raj így állott és menegetett, ahogy lehetett. És én? Köztük mozogtam. Ahogy tehettem, mindenkit gyámolítottam.

Remete, Ditró, Szárhegy, Szentmiklós, Tölgyes, Békás, Csomafalva mind Alfalun keresztül menekültek. (A többiek Újfalutól lefele Udvarhelynek tartottak.) Hétfőn, kedden, szerdán annyira tele volt a tenger szekérrel Alfalu, hogy egyik a másiktól mozdulni se tudott. A Bucsinon éjjel mentem át. Annyi volt a bágyadt, szomorú lángú tűz. Annyi az aggódva reménykedő ember a szekér mellett. Hátha innen még vissza lehetne menni? […] Annyi volt az éles gyermeksírás. Annyi a didergés, a fázás! Az éj hideg volt. Pláné pénteken éjjel sok eső is esett. Vizesek is voltak, mert a szombati nap a fellegek mögött maradt".3

Parajdon a menekülők nagy tömege összetorlódott, megrekedt. Az ottani állapotokról szeptember 3-án báró Diószeghy csendőrszázados állomásparancsnok Gyalókay Csík vármegyei főispánnak azt jelenti, hogy Felcsík, Alcsík és Gyergyó vidékéről mintegy 40 ezer menekült van Parajdon és vidékén, részben élelem nélkül, éhínségnek kitéve. A menekülők nagy része szekérrel van, de vonóállataik elcsigázottak, fáradtak, alig tudnak tovább menni. Bár Parajd is közvetlen kiürítés alatt áll, mintegy 150 ezer vágómarha gyűlt össze, melynek elszállításáról gondoskodni kell.4 Másnap, szeptember 4-én gróf Bánffy Miklós az időközben kormánybiztossággal is felruházott dr. Bernády Györgynek, Marosvásárhely város főispánjának hasonló tartalmú jelentést küld. Bánffy gróf azt is jelenti, hogy Gyergyóból még mindig jönnek a menekülők; a Marosvásárhelyre menő sor eleje Backamadarasig ér, kilométerenként ötven szekeret számolva. Ez mintegy 40 kilométert tett ki, és már 20 km-re megközelítette Maros-Torda megye székhelyét, Marosvásárhelyt. A szekerek mellett sokan gyalog mentek, és számítani lehetett arra, hogy Marosvásárhelytől még többen lesznek, mert az elcsigázott állataikat kénytelenek lesznek eladni. A jelentés a gyermekek számát 20 ezerre teszi, és megemlíti azt is, hogy az elcsigázottság miatt elég sokan elhaltak útközben az idősebbek és a gyerekek közül.

A csíkiak jelentős része Székelyudvarhely felé indult. Az első udvarhelyi település, amelyet útjuk során érintettek, Szentegyháza volt.

"Eddig is szenvedtünk – olvashatjuk a helység Domus Historia-jában –, de most a kálvária véres útjára kell lépnünk. Közvetlen közelben a baj. A székelyföld kiürítése, a menekülés csordultig tölti a keserűség poharát. Még bizakodunk, hátha katonáink útját állják az orv támadóknak. Csík megye jön; a ruhákkal és élelemmel megrakott szekereket síró asszonyok és gyerekek kísérik, bús aggok vezetik állataikat. Forgalom torlódása, rendetlenség a hajtásban, az állatok bőgése, hajtók kiabálása mélységes fájdalom érzetével tölti el a lelkeket. A honn-maradás reménye csökken, készülődnek, tervezgetnek, tanácskoznak, menjünk, vagy ne menjünk? Élelmiszert vigyünk-e inkább vagy a ruhaféléket mentsük? Hiszen az efféle portéka méregdrága. Ezek a gondolatok foglalkoztatnak mindenkit."5

A menekülés bonyodalmairól, főként a Kis- Küküllő megye székhelyén és környékén kialakult helyzetről Pekri Géza visszaemlékezése tájékoztat. "Vármegyénk volt az egyik fő menekülési levezető út. Itt mentek keresztül a moldovai csángók, a csíkiek, Udvarhely- és Háromszék vármegye lakosságának nagy része. Egy-két nap után az egész útvonalon már csak lassú lépésben lehetett járni. Egyik szekér a másikat nem tudta megelőzni, vagy kikerülni, mert az egész úttesten szekér-szekér mellett, ember- ember mellett haladt. […] Az egész Kisküküllő tere Borzástól a Küküllőig egy óriási menekült tábor képét nyújtotta. Az egész nagy térségen a menekültek ezrei táboroztak. Az idő kezdett már erősen hűvösülni. A szegény székelyek átadták az átvételi bizottságnak sertéseiket, marháikat, lovaikat, szekereiket vagy eladták két-három koronáért, vagy feltüzelték, a kerékagyat kéménynek használva. Betegek, gyermekek haltak el, akiket az út szélén hevenyészve beföldeltek. Síró gyermekek, jajveszékelő asszonyok, bőgő, éhes állatok mindenfelé. Így várták a menekülők a nap-nap után érkező vonatokat, hogy elszállítsák őket. A legtöbb azonban szekereken tovább folytatta útját Kolozsvár felé, oly nagy számban, hogy az országút még hetek múlva is éjjel-nappal tele volt menekülőkkel."6

"Balavásár, Dicsőszentmárton, illetve Marosludas és Marosvásárhely között úgy festett a menekülő tömeg, mint egy beláthatatlan népvándorlás [...] – olvasható az alfalvi tudósításból. – Marosvásárhelyen, Dicsőszent-mártonban, Radnóton és Marosludason marhákat bemérő mázsák voltak katonai bizottság mellett. A Székelyföld tenger marhája mind ide került. Igazán kevés hányada tudta marháját kezén megtartani. Akiknek sikerült, azok boldogok, akik elvesztették, azok annál súlyosabban érzik a nyomorúságot. Sok pusztult bele az út nyomorúságába is, hiszen tartani, élelmezni, feltört lábbal kínozni óriási részét nem lehetett.

Nyugodtan mondhatom, hogy akkor öt darab marhájáért a székely atyafi nem kapott annyi pénzt, hogy pl. ma egyet abból a pénzből tudna venni. Az állam kezdetben a marha qualitása szerint szép pénzben kezdte meg a bemérést (kg-ja 4 kr., 3 stb.), de mikor látta az óriási marha anyagot, akkor annyira alább vette, hogy vele a szegény székely nép vagyoni állásának igazán eminens részét vesztette oda. Isten tudja mikor kilábalható sebet és törést kapott életén."7

A menekülők megsegítésére az útba eső városokban, Marosvásárhelyen, Dicsőszent- mártonban, Enyeden, Tordán, Kolozsváron lacikonyhák, népkonyhák voltak felállítva, s szállásról is történt gondoskodás. De annyi népet nem tudtak sehol ellátni rendesen, sem elhelyezni. És folyt a menekülés hat héten keresztül.

A hadi helyzet alakulása arra kényszerítette a kormányt, hogy a határ menti menekülőket már a szeptember eleji napokban Erdélyen kívüli, magyarországi területek felé irányítsa, hiszen nemcsak dél-erdélyi települések, hanem Maros-Torda megye keleti része és Udvarhely megye is menekülni volt kénytelen. Hogy a menekülés nem járt még súlyosabb következményekkel, az az időjárásnak is köszönhető. Kimondottan kellemes ősz köszöntött be.

A belügyminisztérium már szeptember 1-jén arról értesült, hogy a menekülőket a vasúti közlekedés nehézsége miatt a részükre eredetileg kijelölt törvényhatóságok helyett másfelé szállítják, és emellett az együvé tartozók sokfelé elszélednek.8 Ugyanakkor a menekültek hollétének felmérésére és nyilvántartásba vételére Vöröskereszt egyleti tudósító irodát állítottak fel.9

Szeptember hó folyamán a menekülő áradat elvonult, és lassan elfoglalta a kijelölt szálláshelyeket. A csíkiak zöme Hajdú-Biharban szállt meg, de jutott belőlük szép számmal Szabolcsba, Hevesbe és máshova is. A Csík megyei közigazgatási intézményeket Debrecenbe, Hajdú megye székházába helyezték, és ott működtek a visszatérésig. Szétszóródott a más vidékekről elmenekült tömeg is. Már az első vonatokkal útra indultak Budapestre, Szegedre, sőt még a Dunántúlra is eljutottak. A Brassó megyeiek jelentős része Bácskába és Torontálba telepedett. A Torontál megyében október hó 1-ig elhelyezett menekültek száma 13.836 volt, legnagyobbrészt asszonyok és gyermekek.10

A menekült tanfelügyelőségek közül a brassóit Nagybecskerekre, a csíkit Debrecenbe, a fogarasit Makóba, a háromszékit Gyulára, a nagy- küküllőit Orosházára és az udvarhelyit Szolnokra telepítették, ahol azonnal a sok gyerek beiskolázásához fogtak.

A fel nem vásárolt állatokat a környező törvényhatóságok legelőin igyekeztek elhelyezni. Mivel a kiürített vármegyék lakosságának a marhaállományát a napról napra fokozódó nehézségek miatt nem tudták megmenteni, sem teljességében felvásárolni, kénytelen volt a földművelésügyi minisztérium új legelőterületeket kijelölni. Egy szeptember 8-i távirati rendelkezés értelmében Csík és Beszterce-Naszód megye állatállományát Kolozs megyébe, a Maros-Torda bal partjáról és Udvarhely megyéből származókat Maros-Torda megye jobb parti részébe, a Kis-Küküllő, Nagy-Küküllő és Háromszék megye állatait Torda-Aranyos megyébe stb. irányították.11 A kijelölt legelőkön az állatokat 1917 áprilisáig kellett tartani. Az akció lebonyolítása nehézkesen folyt, és csak részben sikerült, több kellemetlen incidenssel. De a visszaterelés még azon őszön elkezdődött.

1A Gyimes völgyén át Moldvába vezető vasútvonalon a Lóvésznél található, mély völgyön átívelő viadukt

2Pál-Antal: i.m. 211–212.

3Magyari: i.m. 84–85.

4Mvhely város lt, Főispáni iratok, 2817/1916. sz.

5Ábrám: i.m. 59.

6Pekri Géza i.m. 20–21.

7Magyari: i.m. 85–86.

8Mvhely város lt, Főispáni iratok, 2796/1916. sz. (az 15257. I. sz. távirat)

9Uo. (4838. res./1916. szept. 1. sz.)

10Veres Emese: i.m. 126.

11Mvhely város lt, Főispáni iratok, 2839. és 2879/1916. sz.

Pál-Antal Sándor

Népújság (Marosvásárhely), 2016. szept. 30.

Az első világháború Erdélyben

Menekülés 1916 őszén

Menekültek Marosvásárhelyen

A város az 1914-es őszi orosz betörés idején szembesül először a menekültek áradatával, amikor máramarosi és Beszterce megyei menedék- és védelemkérők érkeznek ide a nyugalmasabbnak látszó Vásárhelyre. 1916. augusztus 22-én, napokkal a román támadás előtt, maroshévíziek érkeznek ide, akik a határ mentén suttogott hírek hatására útra kelnek. Az augusztus 27-e utáni első menekültek is vonattal érkeztek a városba Gyergyó–Maroshévíz felől augusztus 29-én. És hamarosan elérte a várost az országúton érkező szekeres és gyalogos menekültáradat.

Egypár nap alatt a városba érkező menekültek száma több ezerre duzzad. Szeptember folyamán állandó jelleggel nyolc-tíz ezer menekült tartózkodott itt. Szeptember 10-én számuk 7000 körüli volt, lakhelyük szerint 50%-ban Csík, 20- 25%-ban Háromszék, 18%-ban Udvarhely megyeiek, a többiek Maros-Torda megye legészakibb és legkeletibb részeiből valók. Egy 1916. szeptember 29-i kimutatás szerint 7943 egyén ellátásáról kellett a városnak gondoskodnia. Származási helyük szerint 5939-en Csíkból, 1165-en Háromszékből, 156-an Maros-Torda megyéből, 662-en Udvarhelyről és 21-en Brassóból érkeztek. Még november 4-én is mintegy 6000 székelyföldi menekülttel számol, és ellátásukra egyvagonnyi kukoricát igényel a város.1

A kormány a menekültek ellátására személyenként napi egy koronát irányzott elő, de a téli időszakra való tekintettel, a főispán közbenjárására azt a belügyminisztérium felemelte napi két koronára. A menekültek fogadása, elszállásolása, ellátása és mihamarabbi továbbirányítása a városra hárult. Hónapokon keresztül a város legégetőbb gondja a menekültek elhelyezése és élelmezése lett. Egy részüket elhelyezték a meggyesfalvi téglagyárban, a többieket iskolákban, kiürített középületekben vagy magánházaknál, de jócskán maradtak a város szélén letáborozottak is. Így szeptember elsején az állomás belterületén tartózkodó 256 személy (35 férfi, 74 nő és 147 gyermek) számára a Kemény Zsigmond utca 10. sz. alatti épületben találtak szálláshelyet.2

Szükségkonyhát az új téglagyárban, a Baromvásár téren, a Jókai utcai izr. elemi iskolában, a tűzoltóőrtanyán állítottak fel számukra. Amikor az idő mind hidegebbre fordult, a gyermekmenhely régebbi lakóit máshova vitték, és a menekült gyerekek számára, az iskolák és középületek mellett, itt is újabb szálláshelyet nyitottak.3

A közbiztonság, a rend és csend fenn-tartása érdekében szeptember elsején Maros-Torda területére is bevezették a rögtönbíráskodást, amely kiterjedt a jogosulatlan toborzás, katonai szolgálati kötelesség megszegésére való csábítás, vagy szökésben való segélynyújtás, kémkedés és az állam hadereje ellen intézett cselekményekkel kapcsolatos ügyekre. Ugyanakkor, már augusztus 31-én a város főkapitánya megkettőzte a csendőrjárőrök számát, akik feladatuk ellátására segítséget a gyergyószentmiklósi csendőrség hat tagjától kaptak.

Mindjárt a menekítési akciók elején Bernády György városi főispán menekültügyi kormánybiztosi felhatalmazást kap, és kormánybiztosként számos intézkedést hoz. Már augusztus 29-én adománygyűjtésbe kezd. Megmozgatja a város gazdasági elitjét, hogy adakozzanak a menekültek élelmezésére. Az első adakozó maga Bernády, majd dr. Csontos Olivérné, aki száz koronát adományoz a menekültellátás költségeire, később pedig László György 1000-et.4 A városi pénztár jóformán üres, a tanács augusztus 30-án mégis 5000 koronát elkülönít erre a célra.

Bernády naponta ellenőrizte a menekültek szálláshelyét, konyháját és ellátását. Különben is az a hír járta róla, hogy a menekülthullám ideérkezése óta nem volt otthon, a hivatalban alszik minden éjjel pár órát. Irodája minden panaszos előtt nyitva. Fontosnak tartja a folyamatos nyilvánosságot tevékenységét illetően, és semmit sem bíz a véletlenre. Szeptember 5- én arról is intézkedik, hogy a városi tisztviselők éjjel-nappali ügyeletet tartsanak, és hogy az összes városi tisztviselő állandóan a rendelkezésére álljon.5

Az augusztus 29-én megalakított menekültsegélyezési bizottság munkáját több önkéntes aktivista és adományozó is segítette. Az Önkéntes Mentő- és Tűzoltó-Egylet naponta 3000 adag ebédet, ruhát oszt szét a menekültek között, és a gyerekeknek tejet szereznek. Az egylet munkája főként a Jókai és a Régi baromvásár utcai iskolákban folyt.

Megemlítjük, hogy a menekültek helyzetéről egy főként Bernády által sértőnek ítélt tudósítás is megjelent az egyik budapesti lapban. Az Est riportere, Fényes László, aki átutazóban néhány órát töltött Vásárhelyen, azt írta, hogy a megyeszékhelyen és a vármegyében eleinte semmiféle intézkedés nem történt a menekültek fogadására és ellátására. Válaszul a Székely Napló két cikkben is felháborodottan utasítja vissza Fényes állítását, hibájául felróva, hogy a tudósító senkivel sem beszélt a hivatalosságok közül, és csupán néhány órányi tartózkodás után alkotott elhamarkodott véleményt a Maros-Torda vármegyei és a városban uralkodó állapotokról. Az esetleges rendellenességek (fosztogatások, hiányosságok, halálesetek) kivizsgálására a főispán azonnal intézkedett.6

A menekültek továbbszállítása, a kijelölt helyekre való irányítása már az első napokban elkezdődött. A vasúton való szállítás azonban bonyodalmasnak bizonyult. Kevés volt a szerelvény, nehézkesen közlekedtek a menekülteket szállító vonatok, hiszen az útvonalak használatában, vasúton és országúton is a katonaság elsőbbséget élvezett. Emellett a vonatra szállók meg kellett váljanak állataiktól, járműveiktől és terjedelmesebb holmijaiktól.

Szeptember 10-ére már annyi továbbszállításra váró menekült összegyűlt a városban, hogy egy részüket gyalog a nyárádtői és radnóti vasútállomásokra irányították, hogy ott bevagonírozhassák őket, de mivel az előirányzott két vonat csak szeptember 20-án indulhatott, addig még Marosvásárhelyen tartották őket.7 A jobb erőben lévő menekülteket azonban szeptember 14-én gyalog indították Kolozsvár felé.

Az állatállomány ügyében a földművelési minisztérium augusztus 31- én elrendelte a felvásárlóbizottságok létesítését. Az Erdélyben felállított tíz állatátvevő állomás egyike Marosvásárhely lett.8 Az állatátvevő bizottságok szeptember 4-5- én kezdték meg működésüket. Az utasítás szerint először a keleti határ menti megyék menekült lakosságától kellett felvásárolni a jószágot, csak a legvégén kerülhetett sor a marosvásárhelyi és város környéki gazdákra.

A felvásárló katonatisztek az alacsony árak mellett a visszaélések egész sorát követték el az állataikat kényszerűségből átadókkal szemben. A nagy mennyiségre való hivatkozással szemre értékelték az állatokat, és jóval a megszabott áron alul fizették ki őket. Ez az eljárás felháborította Bernádyt. Felterjesztésében kifejtett véleménye szerint az árak a román háborút megelőző forgalmi árakhoz hasonlóak kell legyenek. Aggályaira azt a "megnyugtató" választ kapta, hogy a kormány magasabb áron fogja az állatokat értékesíteni, és a többletet a tulajdonosoknak juttatja.9

Különösen nagy gondot jelentett a menekült gyerekek, árvák, lelencek biztonságba helyezése, élelmezése és egészségének megvédése. Már az első napokban nyilvánvalóvá vált, hogy a városi egészségügyi személyzet képtelen az egyre nagyobb létszámban fellépő betegségek leküzdésére. Főként a gyerekek voltak veszélyeztetve, hiszen többségük védtelen volt a ragályos betegségekkel szemben.

Mivel a vásárhelyi menekült gyerekek ügye köztudottá vált, Ruffy Pál, a gyermekmenhelyek országos főfelügyelője helyszíni szemlét tartott. Megállapította, hogy a gyerekek között felütötte a fejét a vörheny és a bélhurut, orvosi ellátás hiányában kb. száz gyerek pusztult el az úton, illetve a menekülttáborban. A menhely a Székely vértanúk emlékműve feletti dombon – a Kosárdombon – van elhelyezve, és emellett vannak kihelyezett részlegei a Maros- és Nyárád völgyében, Ákosfalván és Parajdon is. A menekítéskor ezekről a távolabbi helyekről a gyerekeket a központi menhelyre irányították.10 A hadiárváknak az iparos-

tanulók otthonában biztosítottak szállást, és szeptember 10-én Budapestre szállították őket, ahova 54 órai utazás után érkeztek meg.11

A román betörés hírére a vásárhelyiek egy része is a menekülést választotta. Egyesek már szeptember másodikán pánikot keltve elmenekülnek. Úgy gondolták, hogy a város védelem nélkül marad, mivel Vásárhely háziezredét, a 62-es gyalogezredet elvezényelték innen. Némelyik iskola is áttette székhelyét távolabbi magyarországi vármegyébe. A kadétiskola Kismartonban kezdte meg az 1916/17-es tanulmányi esztendőt. A rendőrségi nyilvántartások

szerint a menekülés napjaiban kifosztottak legkevesebb 40 olyan lakást, melyekben nem tartózkodtak otthon a tulajdonosok vagy a bérlők.12

Szeptember 10-én, a hadi helyzet súlyosbodására való tekintettel, a kormány elrendeli a város kiürítését. Bernády a városban tartózkodó von Morgen német tábornok közbenjárását kéri a parancs teljesítése alóli felmentés érdekében, és sikerül elérnie az intézkedés visszavonását.13

(Folytatjuk)

1 Mvhely város lt. Főispáni iratok 291/1917, 2796/1916, 3705/1916. sz.

2 Uo. 2792/1916. sz.

3 Székely Napló, 1916. 150. sz.

4 Székely Napló, 1916. (rendkívüli kiadás,

augusztus 29.); Mvhely város lt. Főispáni iratok 3231/1916. sz.

5 Mvhely város lt. Főispáni iratok 2836/1916. sz.

6 Székely Napló, 1916. 143, 144. sz.

7 Mvhely vár olt. Főispáni iratok, 2957.

és 2797/1916. sz.

8 Uo. 2750. és 2808/1916. sz.

9 Uo. 2804. és 2883/1916. sz.

10 Székely Napló, 1916., 150. sz.

11 Mvhely város lt, Főispáni iratok, 3068/1916. sz.

12 Székely Napló, 1916, 174. sz.

13 Ua. 1916, 143. sz.

Pál-Antal Sándor

Népújság (Marosvásárhely), 2016. okt. 7.

Az első világháború Erdélyben

Menekülés 1916 őszén

(Folytatás szeptember 30-i lapszámunkból)

Menekültek Marosvásárhelyen

Habár Marosvásárhely nem volt a kiürítésre kijelölt városok között, nevezetes értékeinek a biztonságosabb helyre menekítését már 1916. augusztus 31-én elhatározták. És a frontvonalnak a városhoz való közeledésével szeptember közepén a rendelkezést életbe léptették. Elsőnek a bankok lépnek és menekítik pénzkészleteiket. Így szeptember másodikán a budapesti anyaintézet elszállíttatja az Agrárbank széfjéből a legfontosabb betéteket és letéteket.1 És elkezdik a város műkincseinek a biztonságba helyezését is.

A m. kir. vallás- és közoktatásügyi miniszter a 11.399. sz. rendelettel tudatta Szász József főispánnal, hogy Radics Jenő miniszteri tanácsost, az Országos Magyar Iparművészeti Múzeum igazgatóját bízta meg a marosvásárhelyi Teleki Samu-féle műkincseknek (a könyvtárnak és a nemzetségi levéltárnak), a Kultúrpalotában lévő Nagy Sándor által tervezett üvegfestményeknek, az ottan letétben lévő állami képeknek biztonságba helyezésével. Radics dr. Gyulai Pállal, a múzeumok és könyvtárak főfelügyelősége másodelőadójával végez-tette el a feladatot. A Kultúrpalota ablakaiból kivett üvegfestményeket, a képtár nevezetesebb festményeit (köztük Munkácsy Mihály Mosónőkjét) és egyéb értékes tárgyakat a Székely és Réthy marosvásárhelyi cég becsomagolta és Budapestre szállította, az Országos Magyar Szépművészeti Múzeum 1916. szeptember 22-én vette át őket. Visszajuttatásuk a helyzet normalizálódása után, Bernády közvetlen irányítása alatt zajlott.2

A Teleki család műkincseit Gyömrőre vitték. Míg a könyvtár elmenekített részei sértetlenül visszatértek, a nemzetségi levéltár a család ottani kastélyában maradt, később pedig átkerült a Magyar Országos Levéltárba.

Következő lépésként az ipari szakiskola felszereléseit, valamint az iparmúzeum tárgyait szándékoztak elmenekíteni. Ezeket a lépéseket azonban már nem kellett megtenni.3

Október 28-án megkezdődött a visszatelepítés. Aznap indult Budapestről az első két vonat 500–500 utassal, brassóiakkal és barcaságiakkal. A csíkiak és a háromszékiek még hosszú hónapokat kellett várjanak, míg útra kelhettek, hiszen a hadsereg szülőföldjüket hadműveleti területnek nyilvánította. Emiatt több ezer menekült volt kénytelen Marosvásárhelyen tovább időzni, hiszen zömük gyergyói volt. Az élelmezési gondok mellett most már meleg szállásról, megfelelő ruházatról és a gyerekek iskoláztatásáról is gondoskodni kellett.

A munkát találók csekély kereseti lehetőséghez juthattak, de a többség, a sok gyerek és az idősek teljes ellátásra szorultak továbbra is. A meleg ruha, főként harisnya és kabát, valamint a cipő hiányzott, ezeket kellett elsőbben is biztosítani. E célból gyűjtéseket szerveztek megyeszerte. Mivel egy október 30-i kimutatás szerint 886 cipő nélküli gyerek tartózkodott a városban, kiosztották közöttük a helyi állami gyermekmenhely raktárában lévő 140 pár cipőt és megrendeltek a temesvári Turul cipőgyártól még 600 párat. A cipőgyár által leszállított különböző méretű cipőket Fényes László újságíró felügyelete alatt december és január folyamán szét is osztották a rászorulók között.4

Még 1917 nyarán is voltak a városban olyan határ menti menekültek, akik még nem tudtak hazatérni.

A hazatérés, veszteségek

A menekültek áradata gyakorlatilag ellepte az ország belső részét. A kiköltöztetett közigazgatási intézmények a kijelölt helyekre mentek, de a lakosságot csak részben sikerült egy-egy megye területére telepíteni. Főként a vasút mentén fekvő községekben osztották el őket, lehetőleg arra törekedve, hogy egy-egy község lakói egy csoportban maradjanak. De a szekérrel vagy gyalog útra keltek más vidékekre is kerültek, ott telepedve le, ahol meghúzhatták magukat. Az alispáni hivatalok, a szolgabíróságok, a községi jegyzők és a tanfelügyelőségek az új székhelyükön azonnal munkához láttak, hiszen halmozott ügyeket kellett intézzenek.

Szeptember 6-án Budapesten megalakult az Erdélyrészi Menekülők Központi Irodája dr. Harrer Ferenc tanácsos vezetése alatt, első teendője a menekültek összeírása, az igazolványok kiosztása, a segélyezettek elszállásolása és ruhával való ellátása volt.5

Október elsejéig a menekültek jó része elfoglalta szálláshelyét, de a vonulás még folyamatban volt, mert eddig csak azok érkeztek meg, akiket vasúton szállítottak, de sokan szekereken indultak, és ezek többsége még úton volt. És a menekülés tovább folyt. Amikor október 13-án – tehát már Brassó visszafoglalása után – a belügyminiszter arról értesült, hogy Szolnokra két erdélyi menekülteket szállító vonat érkezett, elrendelte, hogy erdélyrészi menekülteket ezentúl a Királyhágón túl ne szállítsanak, hanem azokon a részeken szállásolják el őket.6

Miután október 8-án az osztrák–magyar és német csapatok már visszafoglalták Brassót, a belügyminiszter engedélyezte a tisztviselők visszatérését, utasítva őket, hogy mielőbb térjenek vissza elhagyott működési helyükre. És már október 9-én este Pestről hazaindult 12 képviselő, köztük Brassó polgármestere is.7 Október 11-én az erdélyrészi hadparancsnokság Marosvásárhelyre teszi át székhelyét.

A menekültek visszatelepítésének az elősegítésére bizottságot állított fel, amely Erdélyrészi Visszatelepítő Bizottság néven a földművelésügyi minisztérium kolozsvári kirendeltségének vezetése alatt állott, és Marosvásárhelyen működött. A bizottságnak előzetesen a károkat kellett felmérnie, élelemről gondoskodnia, és a visszatérő lakosságot segítenie. A jelentések szerint ez a munka annyira szervezetten folyt, hogy következő tavasszal – például – a Székely-földön a megszokottnál jóval nagyobb területet sikerült megművelni. Ott, ahol a lakosság csak 1917 tavaszán térhetett vissza, igénybe vették a katonaság és a hadifoglyok munkáját is.8Mindemellett számos eset kedvezőnek nem mondható képet örökített meg.

A bizottság feladata volt a különvonatok indításával kapcsolatosan az elindító és fogadó törvényhatóságok munkájának az összehangolása, az útra kelt visszatérők számának a közlése is. De a helyzet kézben tartása csak részleges lehetett, hiszen számosan indultak haza és érkeztek vissza személyvonattal, szekérrel vagy gyalog.

Akadályozta a visszatérést a decemberben beköszöntött kemény tél. A hidegben leállították a menekültek szállítását, és a különvonatokat csak 1917. március 1-től indították újra.9 Az Erdélyrészi Visszatelepítő Bizottság elnökének, Koós miniszteri tanácsosnak 1917. január 2-áról a belügyminiszternek küldött jelentése szerint csak Erdélyben még többezernyi feltartóztatott visszatérő személy volt: Kolozsváron 10 ezer, Székelykocsárd környékén 3 ezer, Maros-Torda régeni felsőjárásában 4 ezer.10

A katonai parancsnokság nemcsak korlátozta a vonatok közlekedését, hanem a hadműveleti területnek nyilvánított Csík és Háromszék területére megtiltotta a visszatelepítést. Amikor a Békés megyéből a kézdi és orbai járásokba indított vonat február 15-én megérkezett Sepsiszentgyörgyre, visszaküldték Brassóba.

A visszatelepítés sokáig elhúzódott, még 1917 nyarán is tartott, mert a határ menti települések hadműveleti területhez tartoztak, ahova nem engedték vissza a menekülteket. De voltak elég jelentős számban olyanok is, akik nem tudtak, és olyanok is, akiket nem engedtek visszatérni. Így pl. 1917. május 11-én Jász-Nagykun-Szolnok megyében még 885 erdélyi lakos volt, akik közül 249-et vissza nem telepíthető, megbízhatatlan személynek nyilvánítottak, 411-en még tiltott hadterületről valók voltak és 225-en betegség vagy egyéb ok miatt kényszerültek ott maradni.11

Mi várt a hazatértekre? Mi történt az otthon hagyott javaikkal? És egyáltalán mi történt az otthon maradottakkal?

Adataink szomorú, lehangoló, sokszor megdöbbentő képet festenek az otthon történtekről, aminek elsősorban az emberi gyarlóság az oka. Hiszen a háború okozta rombolások mellett ott vannak a katonák és civilek által elkövetett rablások, fosztogatások, sőt gyilkosságok is.

Mivel ez a kérdés, az elkövetés módja és végrehajtóinak a kiléte rendkívül bonyolult ügy, amely részben még mindig feltáratlan, ez alkalommal csak szemléltető adatokat közlünk, remélve, hogy később – legalábbis részben – visszatérhetünk rá.

A katonai műveletek során fontos műtárgyak váltak rommá, főként hidak, vasúti gócpontok, mint pl. a brassói állomás vagy a karakói viadukt, és jelentős volt az emberveszteség is. A megszállás alatt akcióba léptek a lecsúszott elemek, akik egyre merészebben fosztogatták az elmenekültek javait. Ennek ékes példája Sepsiszentgyörgy esete, amelynek a szomszédos Előpatak és Árapatak román lakosai által elkövetett kifosztását, akikhez csatlakoztak az otthon maradtak is, egy helyben maradt gyógyszerész naplója élethűen megörökítette. "Rémes dolog – írta szeptember 14-én Balázsovich gyógyszerész –, most már harmadik héten át nézni ezt a lelketlen rablást, melyben az itt való nép is részt vesz suttyomban. És rémes dolog ily nép közt lakni. Mert intelligens, jó lelkű ember alig maradt a városon száz, a többi 3–400 öregasszony, s züllött- iszákos öregember, kik most semmit sem dolgoznak. […] Az előpataki oláhok ma is zsákokban és lepedőkben hordták a katonák által nekik ajándékozott árut" – írja szeptember 15-én. 12

1 Székely Napló,. 1916., 150. sz.

2 Mvhely város lt, Főispáni iratok, 2755/1916. sz.

3 Uo. 3790/1916. sz.

4 Uo. 27/1917. sz.

5Veres Emese: i. m. 93

6Uo. 309.

7Uo. 307.

8Uo. 309., 318.

9Uo. 335.

10Uo. 456.

11Uo. 337.

12Nagy Szabolcs: Az 1916-os román megszállás egy sepsiszentgyörgyi patikus szemével. In: Acta Siculica, 2011. Sepsiszentgyörgy, 2011, 325–326.

Pál-Antal Sándor